“หุ้นตระกูลป.” วิ่งคึก! ลุ้นน้ำมันแตะ 70 ดอลล์ หลังพายุ “ไอดา” ฉุดกำลังผลิตอ่าวเม็กซิโก
“3หุ้นตระกูลป.” วิ่งคึก! ลุ้นราคาน้ำมัน WTI ดีดตัวแตะ 70 ดอลล์ หลังพายุเฮอริเคน "ไอดา" กระทบกำลังผลิตในอ่าวเม็กซิโก
30 ส.ค. 2564

ผู้สื่อข่าวรายงานว่า ณ เวลา 10.08 น. ราคาหุ้นบริษัท ปตท. จำกัด (มหาชน) หรือ PTT อยู่ที่ระดับ 38.25 บาท บวก 0.50 บาท หรือ 1.32% สูงสุดที่ระดับ 38.50 บาท ต่ำสุดที่ระดับ 38.00 บาท ด้วยมูลค่าการซื้อขาย 832.61 ล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 112 บาท บวก 3.50 บาท หรือ 3.23% สูงสุดที่ระดับ 113 บาท ต่ำสุดที่ระดับ 110 บาท ด้วยมูลค่าการซื้อขาย 479.83 ล้านบาท
ส่วนราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 63 บาท บวก 1 บาท หรือ 1.61% สูงสุดที่ระดับ 63 บาท ต่ำสุดที่ระดับ 62.50 บาท ด้วยมูลค่าการซื้อขาย 208.99 ล้านบาท
โดยราคาหุ้นพลังงานปรับตัวเพิ่มขึ้นวันนี้ หลังราคาน้ำมันดิบ WTI ดีดตัวขึ้นใกล้แตะระดับ 70 ดอลลาร์/บาร์เรลในช่วงเช้านี้ หลังมีรายงานว่า พายุเฮอริเคน “ไอดา” ได้พัดเข้าสู่ชายฝั่งรัฐลุยเซียนาแล้วในวันอาทิตย์ที่ผ่านมา (29 ส.ค.) ซึ่งส่งผลให้การผลิตน้ำมันในอ่าวเม็กซิโกลดลงกว่า 1.7 ล้านบาร์เรล/วัน
ด้านสำนักงานนิรภัยและการบังคับใช้สิ่งแวดล้อมของรัฐบาลกลางสหรัฐ (Bureau of Safety and Environmental Enforcement – BSEE) เปิดเผยว่า ณ วันอาทิตย์ที่ 29 ส.ค. บริษัทพลังงานได้ระงับการผลิตน้ำมันในอ่าวเม็กซิโกในปริมาณ 1.74 ล้านบาร์เรล/วัน หลังจากพายุเฮอริเคนไอดาพัดเข้าชายฝั่งอ่าวเม็กซิโก
โดยพายุเฮอริเคนไอดากำลังเคลื่อนตัวเข้าใกล้พอร์ตโฟร์ชอนในรัฐลุยเซียนา ซึ่งเป็นที่ตั้งของท่าส่งน้ำมันนอกชายฝั่งลุยเซียน่า หรือ LOOP
ขณะที่รายงานระบุว่า ณ วันอาทิตย์ที่ 29 ส.ค. บริษัทน้ำมันหลายแห่ง ซึ่งรวมถึงบีพี, เชฟรอน, อีควินอร์ และรอยัล ดัตช์ เชลล์ ได้พากันอพยพพนักงานออกจากแท่นขุดเจาะน้ำมันจำนวน 288 แท่น ซึ่งคิดเป็นสัดส่วนกว่าครึ่งหนึ่งของจำนวนแท่นขุดเจาะน้ำมันในอ่าวเม็กซิโก